Fuqarolik jamiyati shakllanishini monitoring qilish mustaqil instituti faoliyatini takomillashtirish boʻyicha qoʻshimcha chora-tadbirlar toʻgʻrisida
(resolution, 2019-10-31)

Fuqarolik jamiyati shakllanishini monitoring qilish mustaqil institutining faoliyatini takomillashtirish va tuzilmasini optimallashtirish, jamoatchilik bilan toʻgʻridan toʻgʻri muloqot koʻlamini yanada kengaytirish, fuqarolik jamiyati institutlarining faolligini oshirish, ularning mamlakatni demokratik yangilash va modernizatsiya qilish boʻyicha amalga oshirilayotgan islohotlardagi roli va ahamiyatini kuchaytirish maqsadida: 1. Fuqarolik jamiyati shakllanishini monitoring qilish mustaqil instituti (bundan keyin — FJShMQMI) taʼsischilar Kengashining shtat birliklari umumiy soni 115 tadan iborat boʻlgan FJShMQMI markaziy apparati hamda uning hududiy boʻlinmalari namunaviy tuzilmalari haqidagi takliflari 1 va 2-ilovalarga muvofiq maʼqullansin. 2. Quyidagilar FJShMQMI faoliyatining asosiy yoʻnalishlari hisoblanishi maʼlumot uchun qabul qilinsin: xalq bilan ochiq muloqot holatini va rivojlanishini chuqur oʻrganish, davlat organlari faoliyati ochiqligining, jismoniy va yuridik shaxslarning murojaatlari koʻrib chiqilishining tizimli monitoringini yoʻlga qoʻyish, ushbu sohadagi ishlar samaradorligini oshirish boʻyicha takliflarni ishlab chiqish; demokratik islohotlarni chuqurlashtirish jarayonlarini monitoring qilish, aholining ijtimoiy kayfiyatiga taʼsir etuvchi omillarni aniqlash, ijtimoiy tadqiqotlarni tashkil etish va oʻtkazish; nodavlat notijorat tashkilotlari va fuqarolik jamiyati boshqa institutlarining ijtimoiy-iqtisodiy, ijtimoiy-siyosiy va boshqa masalalarni echishdagi, jismoniy va yuridik shaxslarning huquq va qonuniy manfaatlarini himoya qilishdagi ishtiroki tahlilini amalga oshirish; fuqarolarning oʻzini oʻzi boshqarish organlari rivojlanishini monitoring qilish, ularning jamiyatdagi oʻrni va rolini kuchaytirishga, mahalla institutini aholini manzilli ijtimoiy qoʻllab-quvvatlash markaziga aylantirishga qaratilgan faoliyatini takomillashtirish boʻyicha takliflarni kiritish; yoshlarga oid davlat siyosatini amalga oshirishda davlat va jamoat tashkilotlari faoliyatini tanqidiy oʻrganish, yoshlarga taʼlim berish va ularni tarbiyalash, ularning bandligini taʼminlash, dam olishlarini tashkil etish va boʻsh vaqtlarini mazmunli oʻtkazishga oid amalga oshirilayotgan ijtimoiy ahamiyatga molik loyihalarni monitoring qilish; raqobatdosh koʻp partiyali tizimning rivojlanish darajasini oʻrganish, siyosiy partiyalar tomonidan oʻz elektorati manfaatlari yoʻlida amalga oshirilayotgan tadbirlarning samaradorligini oshirish boʻyicha takliflar ishlab chiqish; rivojlangan demokratik mamlakatlarning davlatning jamoatchilik bilan ochiq muloqotini tashkil etish, fuqarolik jamiyati institutlari, siyosiy partiyalarni rivojlantirish, yoshlarga oid siyosatni amalga oshirish, aholi bilan muloqot qilish mexanizmlarini yoʻlga qoʻyish va fuqarolarning dolzarb muammolarini hal etish borasidagi tajribasini oʻrganish, uni Oʻzbekiston Respublikasida tatbiq etish boʻyicha tavsiyalarni ishlab chiqish. 3. Belgilab qoʻyilsinki: davlat hokimiyati va boshqaruvi organlari oʻz faoliyatini FJShMQMI bilan nodavlat notijorat tashkilotlari faoliyatining mustaqilligi va ularning ishiga aralashmaslik tamoyillariga rioya qilgan holda yaqin hamkorlikda olib boradi; davlat hokimiyati va boshqaruvi organlari rahbarlari FJShMQMIga unga yuklatilgan vazifalarni amalga oshirishda zarur sharoitlarni, shu jumladan soʻralgan maʼlumotlarni oʻz vaqtida taqdim etish, FJShMQMI tomonidan oʻtkazilgan tadbirlar yakuni boʻyicha kiritilgan maʼlumotlar va tavsiyalarni koʻrib chiqish yoʻli bilan yaratib beradi. 4. FJShMQMIni Oʻzbekiston Respublikasi Oliy Majlisi huzuridagi nodavlat notijorat tashkilotlarini va fuqarolik jamiyatining boshqa institutlarini qoʻllab-quvvatlash jamoat fondi mablagʻlari hisobidan taʼminlash tartibi saqlanib qolinsin. Oʻzbekiston Respublikasi Oliy Majlisi huzuridagi nodavlat notijorat tashkilotlarini va fuqarolik jamiyatining boshqa institutlarini qoʻllab-quvvatlash jamoat fondi mablagʻlarini boshqarish boʻyicha Parlament komissiyasi hamda FJShMQMIning taʼsischilari boʻlgan tashkilotlarga har yili FJShMQMIning buyurtmasiga muvofiq uning asosiy vazifalarini bajarish boʻyicha tadbirlarini moliyalashtirishga zarur mablagʻlarni nazarda tutib borish tavsiya etilsin. 5. Oʻzbekiston milliy teleradiokompaniyasi va FJShMQMIning 2017-yil 1-iyuldan boshlab markaziy va mahalliy telekanallarda davlat hokimiyati va boshqaruvi organlari mansabdor shaxslari, jamoatchilik va fuqarolik jamiyati institutlari vakillari ishtirokida quyidagi mavzularga bagʻishlangan telekoʻrsatuvlarni oʻzaro hamkorlikda tashkil etish haqidagi taklifiga rozilik berilsin: ochiq muloqotni yoʻlga qoʻyish, davlat organlarining aholi va fuqarolik jamiyati institutlari bilan oʻzaro hamkorligi, oʻsib kelayotgan avlodni qonunlarga, umuminsoniy va milliy qadriyatlarga hurmat ruhida tarbiyalashning dolzarb masalalarini muhokama qilish; FJShMQMI tomonidan oʻtkazilgan davlat organlari faoliyatining monitoringi va tahlili natijalarini koʻrib chiqish, aniqlangan huquqbuzarliklar, tizimli kamchiliklar va muammolarni bartaraf etish boʻyicha choralar toʻgʻrisida aholini xabardor qilish. 6. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari FJShMQMI va uning hududiy boʻlinmalari tomonidan egallab turgan binolaridan bepul foydalanish huquqini saqlab qolsin. 7. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bir oy muddatda FJShMQMIning jismoniy va yuridik shaxslar murojaatlarini koʻrib chiqish boʻyicha ishlar monitoringini va tahlilini amalga oshirishi uchun “Oʻzbekiston Respublikasi Prezidentining Virtual qabulxonasi” axborot tizimi va Qoʻngʻiroqlarni qayta ishlash markazining (telefonlar 10-00, (0800) 210-00-00) faoliyatiga oid statistik va boshqa maʼlumotlardan erkin foydalanishini taʼminlasin. 8. FJShMQMI quyidagi majburiy joʻnatmalar reyestriga kiritilsin: qonunlar, Oliy Majlis palatalari qarorlari, Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, Oʻzbekiston Respublikasi vazirliklari va idoralarining normativ-huquqiy hujjatlari; Oʻzbekiston Respublikasi Davlat statistika qoʻmitasi, Moliya, Iqtisodiyot, Mehnat, Ichki ishlar vazirliklari, Davlat soliq qoʻmitasi, Davlat bojxona qoʻmitasi, Bosh prokuraturasi, Oliy va Oliy xoʻjalik sudlari, boshqa vazirliklar va idoralarning statistik maʼlumotlari; Oʻzbekiston Matbuot va axborot agentligining Ommaviy kommunikatsiyalar sohasini monitoring qilish markazi byulletenlari va kunlik maʼlumotlari toʻplami; Oʻzbekiston Respublikasi Prezidentining iqtisodiyot sohalarini rivojlantirish, investitsiya va tashqi savdo siyosatini amalga oshirish masalalari boʻyicha maslahatchisi boʻlinmalari huzuridagi Iqtisodiy tadqiqotlar markazining xorijiy matbuot sharhlari va tahliliy maʼlumotnomalari, Prognozlashtirish va makroiqtisodiy tadqiqotlar institutining tahliliy materiallari. 9. Quyidagilar oʻz kuchini yoʻqotgan deb hisoblansin: Oʻzbekiston Respublikasi Prezidentining “Fuqarolik jamiyatini oʻrganish institutini davlat tomonidan qoʻllab-quvvatlash toʻgʻrisida”gi 2003-yil 27-iyundagi F–1796-son farmoyishi; Oʻzbekiston Respublikasi Prezidentining “Fuqarolik jamiyati shakllanishini monitoring qilish mustaqil institutini qoʻllab-quvvatlash chora-tadbirlari toʻgʻrisida”gi 2011-yil 12-iyuldagi PQ-1576-son qarori; Oʻzbekiston Respublikasi Prezidentining “Oʻzbekiston Respublikasi Prezidentining baʼzi hujjatlariga oʻzgartirish va qoʻshimchalar kiritish, shuningdek ayrimlarini oʻz kuchini yoʻqotgan deb hisoblash toʻgʻrisida”gi 2016-yil 31-dekabrdagi PF-4910-son Farmoniga 1-ilovaning 24-bandi. 10. Oʻzbekiston Respublikasi Adliya vazirligi bir oy muddatda qonun hujjatlariga mazkur qarordan kelib chiqadigan oʻzgartish va qoʻshimchalar boʻyicha Vazirlar Mahkamasiga takliflar kiritsin. 11. Ushbu qarorning ijrosini nazorat qilish Oʻzbekiston Respublikasi Prezidentining Davlat maslahatchisi T. Xudoybergenov zimmasiga yuklansin.